Opetus- ja kulttuuriministeriö asetti 11.2.2015 työryhmän, jonka tehtävänä oli laatia

ehdotus kirjastolain muuttamiseksi. Ehdotus tuli valmistella hallituksen esityksen

muotoon. Työryhmä luovutti ehdotuksensa opetus- ja kulttuuriministeriölle 17.5.2016.

Työryhmän ehdotuksen perusteella opetus- ja kulttuuriministeriössä on valmisteltu

oheinen hallituksen esitysluonnos. Esityksessä ehdotetaan voimassa oleva kirjastolaki

korvattavaksi yleisistä kirjastoista annetulla lailla. Ehdotettuun lakiin lisättäisiin

säännökset määritelmistä, valtion ja kunnan vastuusta, yleisen kirjaston tehtävistä ja

kirjaston käyttäjän velvollisuudesta. Lailla uudistettaisiin lain tavoitetta ja

soveltamisalaa, keskus- ja maakuntakirjastoja, maksuttomuutta, käyttösääntöjä ja

henkilöstöä koskevat säännökset.

Opetus- ja kulttuuriministeriö on pyytänyt Jyväskylän kaupunginkirjasto ‒ Keski-Suomen maakuntakirjastolta lausuntoa hallituksen esitysluonnokseen laeiksi yleisistä kirjastoista ja opetus­ ja kulttuuritoimen rahoituksesta annetun lain 2 §:n muuttamisesta.

**Jyväskylän kaupunginkirjasto ‒ Keski-Suomen maakuntakirjaston lausunnon keskeinen sisältö on seuraava:**

Jyväskylän kaupunginkirjasto pitää lakiuudistusta ajanmukaisena ja keskeisiltä osiltaan onnistuneena. Yleisen kirjaston tehtävät on ajanmukaistettu ja muotoiltu tavalla, joka pitkälti vastaa kirjastojen nykyistä toimintaa ja jonka pohjalta toimintaa voidaan jatkossa kehittää. On myönteistä, että laissa tarkennetaan kuntien ja valtion vastuuta, muotoillaan uudelleen valtakunnallisen keskuskirjaston (nykyisin Yleisten kirjastojen keskuskirjaston) ja kehittämiskirjastojen (nykyisin maakuntakirjastot) tehtävät sekä säädetään käyttäjän velvollisuudesta, lainauskiellosta ja kirjaston käyttökiellosta. Laki perusteluineen tuo hyvin esille kirjastojen tärkeän yhteiskunnallisen tehtävän kuntien perus- ja lähipalveluna.

Sekä lain tavoitetta koskevassa pykälässä(2 §) että yleisen kirjaston tehtävää koskevassa pykälässä (6 §) painotetaan nykyisin voimassa olevaa kirjastolakia vahvemmin kirjaston roolia lukemiskulttuurin ja lukemisen edistäjänä sekä luku- ja kirjoitustaidon tukijana. On myönteistä, että laissa korostetaan yleisen kirjaston merkitystä sujuvan ja monipuolisen lukutaidon tukijana ; lukemisen ja monilukutaidon vahvistaminen vastaa myös Jyväskylän kaupunginkirjasto ‒ Keski-Suomen maakuntakirjaston toiminnan strategisia painotuksia. Lakitekstissä mainittu kirjoitustaidon ohjaaminen (6 §, tehtävä 4) on kuitenkin varsin laaja tehtävä ja kirjaimellisesti käsitettynä merkitsisi uutta ja merkittävää uutta tehtävänantoa. Jyväskylän kaupunginkirjasto ‒ Keski-Suomen maakuntakirjasto ehdottaa, että lain perusteluissa määriteltäisiin tarkemmin, mitä tarkoitetaan kirjaston tehtävällä kirjoitustaidon ohjaamisessa ja tukemisessa.

Kirjastotilan jatkuvasti kasvava merkitys helposti saavutettavana, kaikille kuntalaisille tarkoitettuna paikkana vastaa Jyväskylän kaupunginkirjasto – Keski-Suomen maakuntakirjaston kokemusta. Tilan kysyntä oppimiseen, työskentelyyn ja kansalaistoimintaan lisääntyy jatkuvasti. Yhteiskunnallista ja kulttuurista vuoropuhelua Jyväskylän kaupunginkirjasto – Keski-Suomen maakuntakirjasto edistää erityisesti muiden toimijoiden kanssa yhteistyössä järjestettävien yleisötapahtumien ja –tilaisuuksien sekä näyttelytoiminnan avulla. On myönteistä, että tilan tarjoaminen ja yhteiskunnallisen vuoropuhelun edistäminen on uudessa lainsäädännössä määritelty kaikkien yleisten kirjastojen perustehtäviksi. Monessa pienessä kunnassa kirjasto tai kaupunginosassa kirjasto on ainut julkinen toimija, jonka tilat soveltuvat näihin käyttötarkoituksiin.

Lakiesitys sisältää ehdotuksen maakuntakirjastojen korvaamisesta alueellisilla keskuskirjastoilla (kehittämiskirjastoilla) uutena alueellisen toiminnan mallina. Jyväskylän kaupunginkirjasto- Keski-Suomen maakuntakirjasto katsoo, että alueellisten keskuskirjastojen tehtävät (10 §) on määritelty kirjastojen tarpeita vastaaviksi. Esitysluonnoksen mukaan kehittämistehtävän kirjastot vähenisivät. On tärkeää huolehtia, että kehittämiskirjastojen määrä on jatkossa riittävä ja toiminta-alueet vastaisivat kirjastojen luontaisia maantieteellisiä, jo olemassa olevia yhteistyöalueita kuten maakuntajakoa. Jyväskylän kaupunginkirjasto ­– Keski-Suomen maakuntakirjasto katsoo, että lain perusteluissa mainittua kahtatoista kehittämiskirjastoa tulee pitää tarvittavana minimimääränä. On tärkeää huolehtia myös, että kehittämiskirjastoille osoitetaan riittävät resurssit lakisääteisestä tehtävästä huolehtimiseen.

Lakiesityksen 14 §:ssä säädetään lainauskiellosta ja kirjaston käyttökiellosta. Lakiesityksen mukaan kirjaston käyttäjä ei voisi lainata kirjaston aineistoja, jos hän ei ole palauttanut aiemmin lainaamiaan aineistoja käyttösäännöissä määrätyssä määräajassa tai suorittanut hänelle kertyneitä maksuja. On hyvä, että palauttamattomat lainat ja maksamattomat maksut estävät ainoastaan aineiston lainaamisen, mutta eivät sulje pois käyttöoikeutta muihin kirjaston palveluihin. Tämä vastaa myös Jyväskylän kaupunginkirjaston nykyistä käytäntöä. Kirjaimellisesti luettuna laki ei sallisi lainaamista, mikäli myöhästymismaksuja olisi kertynyt yhdenkään

päivän osalta. Lakiesityksestä tai sen perusteluista ei ilmene, voidaanko tätä menettelyä lieventää 13 §:ssä mainituissa käyttösäännöissä. Jyväskylän kaupunginkirjasto – Keski-Suomen maakuntakirjasto esittää, että lakiesitystä ja sen perusteluita täsmennetään lisäyksellä, jonka mukaan lainauskielto tulee voimaan, jos myöhästymismaksut ylittävät kunkin

kirjaston käyttösäännöissään määrittelemän summan.

Lain perusteluiden mukaan yleisten kirjastojen roolin muuttumisen ja kirjastohenkilöstöltä edellytettyjen muuttuneiden osaamisvaatimusten vuoksi on tarpeen muuttaa yleisten kirjastojen henkilöstöltä edellytettyjä kelpoisuusvaatimuksia ja luopua henkilöstöä koskevasta koulutusrakennesäännöksestä. Jyväskylän kaupunginkirjasto – Keski-Suomen maakuntakirjasto pitää nykyisen lain suomaa mahdollisuutta rekrytoida 30 % henkilöstöstä muun alan osaajilla riittävänä ja huomauttaa, että tätäkään mahdollisuutta ei useissa kirjastoissa ole ollut tarpeen täysimääräisesti käyttää. Henkilöstön kelpoisuusehtojen väljeneminen voi johtaa tilanteeseen, jossa erityisesti pienissä kunnissa henkilöstöllä ei enää jatkossa ole riittävää kirjastoammatillista koulutusta ja osaamista. Näin on vaarana tapahtua erityisesti niissä kunnissa, jossa kirjastopalvelutehtäviin soveltuvan pätevyyden arviointi tehdään muualla kunnassa kuin kirjaston itsensä toimesta. Jyväskylän kaupunginkirjasto pitää kuitenkin hyvänä, että kirjastolaissa jatkossakin säädetään kirjastolaitosta johtavan kelpoisuudesta (16 §).

puolesta

Seija Laitinen-Kuisma

kirjastotoimenjohtaja

Jyväskylän kaupunginkirjasto ‒Keski-Suomen maakuntakirjasto